ત્યારે ભગુભાઈએ કહ્યું : ‘ભાઈ, મારે તમારા સોનાનું શું કામ છે ? હું તો પ્રમુખસ્વામી મહારાજનો શિષ્ય છું. પારકું ધન મારે માટે પાપ છે. આવા પ્રસંગો તો મારે કેટલીય વાર બન્યા છે. એક વખત સોનાની ચેઈન મળી હતી એ પણ પેસેન્જરને શોધીને આપી દીધી હતી. ભગવાનની કૃપા છે કે પારકી ચીજોમાં મન લલચાતું નથી. સાહેબોએ આવી પ્રામાણિકતા બદલ મને એવૉર્ડ આપ્યા છે. પણ મારે તો સત્સંગનો નિયમ સચવાય એ જ મોટો એવૉર્ડ છે. ઘરે એક એકરની થોડી ખેતી છે. વરસાદ હોય ત્યારે ખેતી થાય છે. બાકી કોઈ આવક નથી. બાકી તો આ રેલવેની નોકરીમાં પ્રામાણિકતાથી મહેનત કરું છું. સુખી છું. છઠ્ઠા ધોરણમાં ભણતી એક દીકરી છે. એને સારા સંસ્કાર મળે એ માટે મહેનત કરું છું અને પ્રમુખસ્વામી મહારાજને રાજી કરવા ભગવાનની ભક્તિ કરું છું.'